text: Við góðari hjálp frá Ndende, fekk Jann Ingi Petersen fullkomuliga yvirtakið á miðjum vølli, og nærum hvíldi seg á vøllinum, meðan hann, við einari avlevering fyri, og aðra eftir, vant orkuna úr TB leikarunum. Hann hevði so ómetaliga nógv oftari bóltin, enn allir viðleikarir hansara samanlagt, og tað hevði við sær, at heimaliðið kundi leggja eitt støðugt trýst á gestirnir av Tvøroyri. Eftir 32 minuttum eydnaðist heimaliðnum eisini at gagnýta hetta trýstið, tá teir fangaðu eina skjótálopsroynd hjá TB. Bólturin varð spældur út í vinstra borð, har Einar Hansen kom fram við, og hóast hansara innlegg var ov langt og høgt, til Ndende, so var eydnan soleiðis við B68, at Jónleif Højgaard brádliga stóð í góðari støðu á brotsteigarkantinum í høgru síðu. Við einum skjótum trekki og einum lágum skoti, fekk hann snýtt Ivan Stojkovic somikið, at hann og Gilli Sørensen, sum av øllum alvi royndi at hjálpa, ikki fingu bóltin burtur. Tá so bólturin, fullkomuliga tilvildarliga fellur fyri beinunum á Ndende, var lætt hjá stóra afrikanska leikaranum, at trilla í mál til 1-0. Fleiri mál komu ikki fyri steðgin, og tað var ein lætti hjátvøramonnum, sum komu undir stórt trýst beint fyri steðgin.
text: #000004
text: Tá liðini komu inn á vøllin til seinna hálvleik, sást, at Jann Ingi Petersen ikki var millum B68 leikararnir. Hann varð útskiftur. Um tað var hetta, sum gav útslagið, ella hvat tað var, er ikki lætt at meta um. Hvussu er og ikki, so komu TB leikararnir longur fram á vøllin, og tóku beinanvegin stýringina av dystinum, sum Jann Ingi hevði gjørt so fyrimyndarliga í fyrsta hálvleiki. Ikki gekk long tíð, áðrenn TB byrjaðu at fáa størri og størri møguleikar, og sum hálvleikurin leið, bleiv trýstið bert størri. Liðini høvdu, at kalla, býtt um leiklut. Nú var tað TB sum var omaná, og tað við lít. Bólturin tóktist tó ikki vilja framvið Hans Jørgensen í B68 málinum, sum spældi ein sera góðan dyst. Fleiri ferðir mátti Hans veruliga vísa stórspæl, tá serliga Bojan Timic, Igor Grkajac og Poul Ingason royndu seg. Fleiri aðrir royndu seg eisini, men hesir umrøddu blivu tættastir. Áskoðararnir, sum í stórum tal vóru komnir norður við, royndu, av øllum alvi, at stuðla leikarunum, sum tíðuliga manglaðu bert tað síðsta skumpið, fyri at skora.
text: #000006
text: Tá fjórði dómari vísti, at fýra minuttir skuldu leggjast afturat, fór TB í álop, og, sum ikki einaferð, var tað gjøgnum vinstru síðu, har Gilli Sørensen mangan hevði hótt verjuna hjá vertunum. Gilli fekk bóltin, gjørdi seg kláran til at útfordra, og byrjaði síðani at spurta framvið brotsteigarmarkinum, inn móti miðjuni. Toftamenn vistu ikki síni livandi ráð, og royndu at kroysta hann millum tveir av sínum egnu. Men Gilli var ov skjótur, og smeyg sær millum teir. Komin nøkunlunda beint uttanfyri brotsteigin, mitt fyri, bleiv kviki driblarin so steðgaður av einari tungari og grovari takling. Her til og ikki longur, tóktist Jóhan Dávur Højgaard at hugsa.
  TB fekk tillutað eitt fríspark, og hetta úr einari sera vandamiklari støðu. TB eiga fleiri góðar frísparkskjúttar, og serliga Bojan Timic og Gilli Sørensen hava tikið sær av hesum møguleikum higartil. Báðir vóru sostatt beinanvegin við bóltin, klárir til at skjóta. Tað bleiv tó ungi tvøramaðurin, Gilli Sørensen, sum eisini hevði vunnið TB hendan møguleika, ið slapp at skjóta. Sum um, at hann ikki hevði gjørt annað í lívinum, hamraði hann bóltin í handara síðunet, uttan nakran livandi møguleika hjá Hans Jørgensen at bjarga. Alt eksploderaði av gleði, og nýggja fjepparafelagið hjá TB, Einherjar, ið dúgliga høvdu klappað, rópt og geylað, allan dystin á tamb, fingu loksins vinningin. Leikararnir høvdu opinbart hoyrt allan hendan góða stuðul, og runnu allir stórsmílandi móti trúgvu stuðlunum, sum takkaðu, við at geyla enn meira, og enn harðari. Seinastu fýra minuttirnar av dystinum, hoyrdist valla nakað annað á Toftum, enn ovurhondsfegnir Einherjar. Ja, okur áttu Svangaskarð ! Dysturin endaði við javnleiki, og tað hevur við sær, at TB enn halda sær trý stig frammanfyri B68, umframt at okkara eisini yvirtaka sjeynda pláss, sum eina løtu var í varðveislu hjá NSÍ. Nú er so summarsteðgur í tríggjar vikur, áðrenn KÍ koma suður at testa okra styrki við Stórá. Okra heilsan til klaskvíkingar er bara... Komið an, okur eru MEIRA enn klárir !
text: #000008